Eduskunnan kohta eläköityvä talouspäällikkö Pertti J. Rosila puhuu suunsa puhtaaksi eduskunnan menosta takavuosina torstain Helsingin Sanomissa.

Nuukana miehenä tunnettu Rosila kertoo holtittomasta rahankäytöstä.

- Meno oli pahimmillaan kuin keisarin hovissa, täysin hulvatonta. Henkilökunnan risteilyllä juotiin konjakkia, joka maksoi 700 euroa pullo, Rosila sanoo HS:ssa.

Rosila arvostelee tuhlailevasta elämäntyylistä erityisesti eduskunnan pitkäaikaista pääsihteeriä Seppo Tiitistä. Keskustataustainen Tiitinen siirtyi eläkkeelle viime vuoden alusta. Pääsihteeri on eduskunnan ylin virkamies.

- Menin tilintarkastajien pyynnöstä selvittämään Tiitisen rahasotkuja. Seppo huusi kuin hinaaja ja naama niin punaisena, että sihteeri tuli kysymään, mikä hätänä? Sanoin, että ei täällä mikään hätä ole, mutta Seppo saa varmaan pian sydänkohtauksen, Rosila sanoo.

Rosila tunnustaa piilottaneensa osan Tiitisen laskuista tilinpitoon.

- En halunnut Sepon toimia peitellä. Halusin toimia niin, että eduskunta ei ryvettyisi.

Puhemies Lipposen autoilu

Rosilalla oli kahnausta myös puhemies Paavo Lipposen (sd) kanssa. Kiista koski puhemiehen virka-auton käyttöä.

- Lipposella ei ollut ajokorttia eikä perheellä autoa. Hän käytti virka-autoa myös perheen kyyteihin. Lähetin kuljettajan mukana ohjeet virka-auton käytöstä. Illalla puhelin soi, Paavo sanoi: kukas sinä oikein luulet olevasi?

Rosila kertoo silti arvostaneensa Lipposta puhemiehenä.

Rosila nostaa esiin HS:n haastattelussa myös entisen kansanedustajan, EU-parlamentin jäsenen Pirkko Ruohonen-Lernerin (ps) matkustamiset. Rosilan mukaan Porvoossa asunut Ruohonen-Lerner ei suostunut käyttämään bussia ja Rosila joutui puuttumaan tämän perusteettomiin kilometrikorvauksiin.

Hän kertoo tulleensa mainiosti toimeen puhemies Sauli Niinistön (kok) kanssa.

- Samanlainen pihi kuin minäkin. Mikä erotti minut Tiitisestä eli nuukuus, yhdisti minut ja Niinistön.

Rosila on puoluetaustaltaan kokoomuslainen.

HS:n juttu

Juttua muokattu 10.01: Lisätty linkki HS:n juttuun.